Loengust, mille pidas läinud talvel "Draamastuudios" Läti teatrikooli direktor Zeltmälis, selgus, et lätlased on palju teadlikumad oma rahvusliku teatri suunitluses. Küll ei ole lätlastel päevakorras näitleja omapärase teatritehnika küsimus (see küsimus oli neile uu­diseks),  kuid ideelise rahvusteatri mõtestamises oli nende tee meist juba kaugemale ette jõudnud. Lätlased nõuavad oma rahvusteatrilt ideeliselt, et see peab olema rahvuse teenistuses, peab olema rahvus­liku arengu kolle, peab aitama kasvatada ja juhtida rahvuslikku karak­terit ning peab aitama rahvusliku väärtuste manifestatsiooniga liita rahvast rahvuslikuks tervikuks. Lätlased seega oma rahvusteatris lähtuvad päämiselt idee seisukohalt, nähes rahvusteatri ülesannet programmilises rahvusluses. See aga on teatri  probleemi üks külg. Pääraskus asetseb aga just rahvusteatri omapärases vormis.